VDSS Sklep Psp 176/2022
Datum: 2022-07-13T02:00:00.000+02:00
ecli: ECLI:SI:VDSS:2022:PSP.176.2022
sodisce: Višje delovno in socialno sodišče
oddelek: Oddelek za socialne spore
podrocje: CIVILNO PROCESNO PRAVO
institut: zavrženje pritožbe - nepopolna pritožba

## Jedro

ZPP v 335. členu določa, kaj mora pritožba obsegati. Gre za navedbo sodbe oziroma sklepa zoper katerega se vlaga, izjavo da se sodba oziroma sklep izpodbija v celoti ali v določenem delu, pritožbene razloge ter podpis pritožnika. Vsega tega vloga tožnice ne vsebuje. Ker niso izpolnjeni z zakonom določeni pogoji, je sodišče prve stopnje vlogo, ki jo je štelo kot pritožbo, na podlagi prvega odstavka 343. člena ZPP v zvezi s 366. členom ZPP utemeljeno zavrglo.

## Izrek

Pritožba se zavrne in se potrdi izpodbijani sklep sodišča prve stopnje.

## Obrazložitev

1. Sodišče prve stopnje je z izpodbijanim sklepom pritožbo zavrglo.

2. Zoper sklep je pritožbo vložila tožnica in sicer zaradi zmotno in nepopolno ugotovljenega dejanskega stanja ter zmotne uporabe materialnega prava. V pritožbi ponavlja svoje navedbe, kot jih je podala že v tožbi, s katero uveljavlja priznanje pravice do vdovske pokojnine.

3. Pritožba ni utemeljena.

4. Po preizkusu zadeve pritožbeno sodišče ugotavlja, da sodišče prve stopnje ni zagrešilo kršitev, na katere pritožbeno sodišče na podlagi drugega odstavka 350. člena Zakona o pravdnem postopku (v nadaljevanju: ZPP)1 pazi po uradni dolžnosti, niti kršitev, ki jih uveljavlja tožnica.

5. Iz dokumentacije v spisu je razvidno, da je tožnica 16. 2. 2022 vložila tožbo, po pregledu katere je sodišče prve stopnje ugotovilo, da je nepopolna, saj tožnica ni predložila dokončne odločbe, ki jo s tožbo izpodbija. S sklepom opr. št. XII Ps 210/2022 z dne 28. 2. 2022 ji je naložilo, da tožbo popravi in dopolni. Tožnica je sodišču posredovala zgolj prvostopenjsko odločbo z dne 3. 11. 2017. Sodišče je zato tožnico ponovno s sklepom z dne 28. 3. 2022 pozvalo na predložitev dokončne odločbe, vendar pa tožnica kljub pravilni vročitvi navedenega sklepa, v danem 15-dnevnem roku sodišču ni odgovorila. Sodišče je zato tožbo s sklepom opr. št. XII Ps 210/2022 z dne 26. 4. 2022 kot nepopolno zavrglo. Dne 12. 5. 2022 je tožnica sodišču posredovala zgolj dokončno odločbo z dne 28. 1. 2022. Sodišče prve stopnje je kljub temu, da ni bila formalno vložena pritožba štelo, kot da gre za pritožbo ter jo kot nepopolno zavrglo.

6. ZPP v 335. členu določa, kaj mora pritožba obsegati. Gre za navedbo sodbe oziroma sklepa zoper katerega se vlaga, izjavo da se sodba oziroma sklep izpodbija v celoti ali v določenem delu, pritožbene razloge ter podpis pritožnika. Vsega tega vloga tožnice ne vsebuje. Ker niso izpolnjeni z zakonom določeni pogoji, je sodišče prve stopnje vlogo, ki jo je štelo kot pritožbo, na podlagi prvega odstavka 343. člena ZPP v zvezi s 366. členom ZPP, utemeljeno zavrglo. Glede pritožbenih navedb, ki se nanašajo na priznanje pravice do vdovske pokojnine pa pritožbeno sodišče navaja, da zaradi zavrženja tožbe in kasneje tudi pritožbe zoper sklep sodišča prve stopnje, zadeva ni bila obravnavana po vsebini in so torej s tem v zvezi pritožbene navedbe za rešitev sporne zadeve pravno irelevantne.

7. Glede na navedeno je pritožbeno sodišče na podlagi 2. točke 365. člena ZPP pritožbo kot neutemeljeno zavrnilo in potrdilo izpodbijani sklep sodišča prve stopnje.

1 Ur. l. RS, št. 26/99 s spremembami.